
„Programunk az olvasó tájékoztatása az összes hazai és külföldi lényeges művészeti eseményekről” A Műgyűjtő 1927–1931

A magyar műgyűjtés második virágzásának egyik bizonyítéka A Műgyűjtő című havilap, amely 1927–1931-ig állt fenn. Dolgozatom áttekintést nyújt ezen időszak gyűjtői áramlatáról, történelmi kitekintést tesz, és kiemeli azokat a mozzanatokat, amelyek befolyásolták a folyóirat vagy a magyar gyűjtők sorsát. Dolgozatom célja, hogy felhívjam a figyelmet a folyóiratra, mert bár bizonyos részeiben feldolgozásra került, részletes elemzés még nem készült róla. A mellékletben közreadtam a folyóirat általam készített teljes repertóriumát.
Írásom fő része A Műgyűjtő tartalmi elemzése. A lap szerkesztője, Szilárd Vilmos, korának elismert műkereskedője, ám figyelemre méltóbb, hogy a műgyűjtés és a művészet nagy szakmai alakjait is képes volt maga köré gyűjteni a lap magas színvonalának biztosítása érdekében, úgy mint: Petrovics Eleket, Csányi Károlyt, Fónagy Bélát, Nádai Pált, Hoffmann Edithet, Genthon Istvánt. Az egyes témák kiemelésével, s azok részletesebb tárgyalásával azt bizonyítom, hogy a folyóirat képes korképet rajzolni a világról és az országról, s betekintést enged többek között a következő jelenségekbe: Magyarország helyzete az I. világháború után, a zsidóság megítélése, a nők helye a műkereskedelemben, a kor egyik leghíresebb árverése: a Figdor-aukció, a kortárs festők elfogadottságának kérdése, keleti láz, modern technikák és módszerek bemutatása, hamisítások.
Noha a lap megszűnésének és létezésének forrásai szűkre szabottak, a lap méltó módon szolgálta a kor gyűjtőit, s napjainkban a történészek és műértők segítségére siethet az 1927-1931-ig terjedő időszak vizsgálatában. A magyar szaklapok a műgyűjtés tekintetében a fellendülés ellenére sem túl változatosak a korban, A Műgyűjtő ezt a hiányt kívánta pótolni. Mindezt olvasóbarát módon igyekezett megtenni, már a kezdetekben is célul tűzték ki: „az olvasó tájékoztatását az összes hazai és külföldi lényeges művészeti eseményekről, s igyekszünk olvasóink írott vagy élőszóval elmondott óhajainak tolmácsai lenni.”



